Tatoeba sentences — language code: yue
行動碼係指段柯打當中教部電腦「要做乜運算」嗰橛。組合語言入面嗰啲柯打一般都係好簡單嘅，唔似得高級語言入面嗰啲噉。普遍嚟講，喺程式編寫上，記憶術係指某個電腦識執行嘅機械碼用符號（而唔係 0 同 1）表達嘅名，例如係正話提咗嘅例子 1 入面嘅 X86 柯打「將跟住嗰個數值複製，再擺落去 AL 嗰度」噉，段嘢本身係一個部電腦識得執行嘅柯打；喺機械語言當中嘅行動碼係「10110」；喺嗰款組合語言當中嘅記憶術係「MOV」（英文「move」嘅簡寫，意思係「搬」，不過其實係 ｢抄｣）。
是但搵款組合語言嚟睇，同款語言對應嘅機械語言嘅每款命令都會有個記憶術。
多數嘅命令都會掕住若干個運算數，運算數可以代表要計嘅數值又得、代表儲住要用嘅數值嘅暫存器嘅位置又得、或者要用嘅數值喺部電腦嘅記憶嘅位置都得。
有陣時，一款組合語言會有延伸嘅行動碼嚟表達一啲結合咗多個柯打嘅複雜柯打。
有好多 CPU 都係冇 NOP 命令​——​呢個命令叫部電腦唔好做任何嘢，好多時俾人攞嚟控制第啲命令喺乜嘢時間行。
但有一啲細啲、可以結合埋一齊做 NOP 嘅命令；喺 8086 系列嘅 CPU 當中，xchg ax,ax 呢行命令俾人用嚟做 nop，而 nop 呢段嘢嚴格嚟講唔算係呢啲 CPU 入面嘅柯打。
某啲反組合器識得認呢段碼，會將 xchg ax,ax 解碼做 nop。呢啲唔淨只代表一個柯打，而係代表咗多個柯打嘅組合嘅記憶術就係所謂嘅延伸記憶術，SPARC 架構嗌呢啲記憶術做合成柯打。
呢段灰色嘅字係注釋⸺個組合器係設計好咗會忽略「;」後面嘅碼，所以呢段灰字部電腦唔會處理，但係程式員可以用佢嚟解釋俾下一手程式員知呢段碼有乜嘢作用。
類行動碼係指一啲由個用家俾去個組合器嘅柯打，叫個組合器做一啲「翻譯組合碼」以外嘅作業。
呢啲指示會影響到個組合器嘅運作，控制個組合器內部嘅參數，例如係個組合器「用乜訊號代表邊個邊個組合碼柯打」。
類行動碼嘅名通常都係以一個點（.）做開頭嘅​——​呢樣嘢幫手令啲用家一睇就知呢啲碼同機械碼柯打唔同。
類行動碼可以好有用。呢啲碼可以令一個程式嘅組合受制於程式員俾嘅參數，即係叫個組合器「喺呢個情況噉樣組合，而喺第個情況用第個方法組合」，令到有陣時同一個程式可以用唔同方法組合，增加返啲組合器嘅用途。
類行動碼又可以用嚟操控一個程式點樣呈現，令個程式對於人類嚟講易睇啲。
類行動碼嘅仲可以用嚟保留空間去儲起個組合器嘅執行時間等嘅資訊，等個程式員有得做有關「個組合器用咗幾耐時間做一次翻譯」方面嘅分析。
同大多數嘅電腦語言一樣，組合語言俾用家喺個程式嘅源碼嗰度加啲注釋落去​——​即係喺啲柯打後面有啲用人類語言寫、個組合器喺組合段碼嗰陣會忽略嘅句子（即係好似下面嗰段碼入面嗰啲灰字）
呢啲句子幫到程式員手令到佢哋寫嘅源碼更加易讀，例如一個程式員可以喺一行柯打後面加個注釋，用淺白嘅語言講清楚嗰行柯打處理嗰個變數有乜嘢重要性。呢啲注釋會令到下一手處理呢段源碼嘅程式員能夠一睇就明嗰行柯打係做乜嘢目的嘅。
組合器係用組合語言寫程式實要用嘅嘢，組合器係一啲特別嘅程式，負責將用組合語言寫成嘅源碼轉化做電腦識睇嘅機械碼：一段電腦會識行嘅機械碼會完全用 1 同 0 表達晒所有資訊​——​包括咗行動碼、運算數同埋啲運算數嘅位置。
個組合器會將組合碼入面嗰啲羅馬字母轉化做相應嘅機械碼，亦都會計返好啲常數表達同埋解決記憶體嘅位置以及其他嘢嘅名。
組合器會用某啲名代表個程式入面嘅物體，唔似得機械語言噉，等個用家唔使吓吓都計同人手噉更新啲嘢嘅位置。例：入落組合器嘅輸入：MOV R3, #15；組合器俾出嘅輸出：1100 1010 1011 0011。
組合器呢家嘢早喺 1950 年代，有字嘅電腦介面啱啱出現嗰陣時經已開始有，同 Fortran、COBOL、同埋 LISP 呢啲早期程式語言同期，而且喺嗰時因為易寫過高級語言嘅編譯器而頗受歡迎​——​正如頭先提到，組合語言喺結構上好似機械語言，好多時組合語言啲命令都只不過係用咗羅馬字母表達嘅機械語言命令，組合語言入面嗰啲柯打好多都同某啲機械語言嘅命令有 1 對 1 嘅關係，所以要將組合碼翻譯做機械碼好容易。
有陣時，同一個 CPU 或者命令集會有好幾個命令句法嚟應付唔同嘅組合器。舉個例說明，喺 X86 型嘅處理器當中，一條「叫部電腦將記憶數據加落去個暫存器嗰度」嘅命令用 Intel 嘅句法寫可能係 add eax,[ebx]，而用 GNU 組合器用嘅 AT&T 嘅句法寫就係addl(%ebx),%eax。
雖然呢啲唔同句法寫嘅命令望落唔同，但佢哋轉化咗做機械碼嗰陣好多時都係一樣樣嘅。有陣時同一個組合器可能會有幾個唔同模式嚟幫手翻譯唔同嘅句法嘅組合碼。
有啲組合器仲有能力做一啲簡單嘅命令集特定嘅編譯器最佳化​——​最佳化係指將個編譯器嘅某啲特徵最大化或者最小化，例如係某啲組合器曉將個編譯器行嗰陣霸嘅記憶體量最小化，等部機行起上嚟順暢啲。
睇一次組合器會將段源碼睇一次，跟手就可以出到佢要出嘅輸出。喺段源碼行過之前用咗嘅符號都需要改返啱，話俾部機聽要覆蓋一個之前用過嘅（記憶體入面嘅）位，並且將呢個位攞嚟儲嗰個新嘅變數。
睇多次組合器會整個表出嚟，列嗮所有嘅符號同埋佢哋喺第一次睇段碼嗰陣嘅數值出嚟，再用個表嚟整碼。
傳統上用睇一次組合器嘅原因係因為呢啲組合器唔使同一段源碼睇幾次，所以做起嘢上嚟好快，組合時間（評估組合器效率嘅重要指標之一）短​——​睇第二次就要重新讀過段源碼一次，呢樣嘢要用舊式嘅電腦（靠讀一段寫咗喺帶上面嘅源碼嘅電腦）做可以撈絞得好交關。
但由廿一世紀初開始，電腦經已有龐大嘅記憶體，能夠有足夠嘅空間做嗮所有必需嘅處理而唔使讀帶，所以更加穩陣同埋做起某啲作業上嚟快啲嘅睇多次組合器開始受到重視。
喺以下呢段組合碼當中，一個睇一次組合器喺處理 S2 嗰行柯打嗰陣已經能夠知道 BKWD 嘅位置，但喺處理 S1 嗰行命令嗰時唔會知道 FWD 嘅位置，所以要靠估嚟決定要預留幾多記憶體嘅位置。相比之下，一個睇兩次嘅組合器會喺第一次睇段碼嗰陣知道兩個物件嘅位置，並且喺第二次讀碼嗰陣處理。
宏組合器係任何可以用 ｢巨集｣嘅組合器。即係你可以定義一啲特定嘅名嚟表達某啲特定嘅組合語言柯打，例如，如果你話「swap」（英文「交換」噉解）代表一組令某兩個變數數值互換嘅柯打，你就可以打「swap」就可以直接將嗰串柯打入落去第段碼嗰度，唔使下下都成串柯打係噉打一次。好多組合器亦都係宏組合器。
微組合器係用嚟準備微程式（韌體）嘅組合器，呢啲微程式嘅作用係要控制部中央處理器等等嘅內部作業，例如機械碼嘅內部運作。
交叉組合器係負責令一段組合碼喺另一個（同嗰段組合碼所屬嗰個系統唔同嘅）電腦或者作業系統上面行；交叉組合器令到用家有得為一啲本身冇能力支援軟件發展嘅系統寫程式。喺呢個情況下，個用家可以將要行嗰段碼（目的碼）用某啲方法（例如燒入唯讀記憶體）搬去個目標系統嗰度。
高級組合器會提供類似高階程式語言嘅命令，俾個用家用一啲進級嘅控制結構柯打（例如係 IF/THEN/ELSE）同埋一啲進級嘅數據類。
反組合器係組合器嘅相反，負責將用機械語言嘗試翻譯做組合語言。
高級語言入面常見、用嚟做結構化編程嘅流程控制多數都可以用簡單嘅組合語言柯打砌埋出嚟，呢啲柯打主要包括 ｢比較｣（其實即係減，但係唔儲存計出嚟嘅差）同 ｢跳｣（jump 或者 branch，即係 goto）。